CCLXV.  Privilegium pro monasterio Laureshamensi.   (Anno 1148, Mart. 29.) [  Cod. diplom. Lauresham.,  I, 247.
Author: Eugenius III

EUGENIUS episcopus, servus servorum Dei, dilectis filiis FOLINANDO abbati Laureshamensis monasterii, ejusque fratribus tam praesentibus quam futuris, regularem vitam professis, in perpetuum.

Apostolicae sedis, cui divina permittente gratia praesidemus, auctoritate debitoque compellimur, pro universarum Ecclesiarum statu satagere, et ut religiosi viri Dei servitio liberius insistere valeant, eorum quieti salubriter providere. Quocirca, dilecti in Domino filii, vestris justis postulationibus clementer annuimus, et praefatum Laureshamense monasterium sub Beati Petri et nostra protectione suscipimus, et praesentis scripti privilegio communimus; statuentes, ut quascunque possessiones, quaecunque bona in terris cultis vel incultis, vineis, pratis, nemoribus, pascuis, aquis, molendinis, castellis, villis, colonis, decimis, seu aliis eadem ecclesia juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio poterit adipisci, firma vobis vestrisque successoribus et illibata permaneant. Prohibemus autem ut servitium centum marcarum, quas vestrum monasterium regi vel imperatori solebat singulis annis tribuere, a charissimo filio nostro Conrado Romanorum rege eidem monasterio indultum et scripti sui memoria est firmatum, nulla de caetero ecclesiastica vel saecularis persona praesumat exigere, et abbatem ipsius monasterii super hoc aliquatenus molestare, sed praefatum monasterium, sicut ab ipso rege statutum est, ab eodem servitio liberum et immune in perpetuum perseveret. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia vel violentia praeponatur, nisi quem fratres ejusdem monasterii communi consensu, vel fratrum pars consilii sanioris, secundum Dei timorem et beati Benedicti Regulam providerint eligendum. Chrisma vero, oleum sanctum, consecrationes altarium seu basilicarum, ordinationes clericorum vel monachorum, et benedictionem abbatis a dioecesano suscipietis episcopo, si tamen Catholicus fuerit, et gratiam apostolicae sedis habuerit, et ea gratis et absque pravitate aliqua exhibere voluerit; alioquin liceat vobis quemcunque Catholicum malueritis adire antistitem, qui nostra fultus auctoritate, quod postulatur indulgeat. Nulli ergo hominum liceat jam dictum monasterium temere perturbare, aut ejus possessiones auferre, vel ablatas retinere, minuere, seu quibuslibet molestiis fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Si quis igitur in futurum, hanc nostrae constitutionis paginam sciens, contra eam temere venire tentaverit, secundo tertiove commonitus, si non praesumptionem suam digna satisfactione correxerit, potestatis honorisque sui dignitate careat, reumque se divino judicio existere de perpetrata iniquitate cognoscat, et a sacratissimo corpore et sanguine Domini Redemptoris nostri Jesu Christi alienus fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. amen, amen. SANCTUS PETRUS S. PAULUS, EUGENIUS PAPA TERTIUS. BENE VALETE. Ego Eugenius Catholicae Ecclesiae episcopus subscripsi. Ego Octavianus diaconus cardinalis Sancti Nicolai de Carcere ss. Ego Joannes diaconus cardinalis Sanctae Mariae Novae ss. Datum Remis per manum Guidonis sanctae Romanae Ecclesiae diaconus cardinalis et cancellarii, IV Kalend. Aprilis, indictione XI, Incarnationis Dominicae anno 1148, pontificatus vero domni Eugenii III papae anno quarto.